Proces

Je načítaná alebo spustená súvislá časť programového kódu, vnútorne relatívne nezávislá od ostatných častí programu(ov), ktorá môže byť v určitom časovom intervale vykonateľná samostatne a má jednoznačne definované vstupy a výstupy (nie je účelné ukladať do pamäte a spracovávať naraz celý program, alebo celú aplikáciu). 

Proces pozostáva z: 
· kódu (textu programu) – tzv. textový segment 
· hodnôt registrov (napr. hodnota reg. IP určuje, kde sa vykonávanie nachádza v texte programu) 
· údajov procesu 
· stavu procesu – práve vykonávaná aktivita procesu 

V operačnej pamäti počítača je súčasne nahraných viac programov (aplikácií), OS je jedným z nich a ktoré sú rozdelené na procesy. Každý proces sa v danom okamihu môže nachádzať v určitom stave. O tom, ktorému procesu bude odovzdané riadenie rozhoduje operačný systém – plánovanie procesov. 

Stavový a prechodový diagram procesov 


Vytvorený proces je proces, ktorý vznikne ako následok spustenia Exe súboru, alebo činnosťou iného – rodičovského procesu. Proces môže v stave vykonávania vytvárať ďalšie procesy – potomkov. 

Prijatý proces vznikne po registrácii a overení kompatibility operačným systémom, a následne je zaradený do fronty pripravených procesov. 
Front čakajúcich procesov je tvorený procesmi, ktoré boli z nejakých dôvodov prerušené, alebo ich nemožno ukončiť (čakajú na výsledky z iného procesu, I/O a pod.). 
Vykonávaný proces je ten, ktorého inštrukcie a údaje sú aktuálne spracovávané procesorom. V jednoprocesorovom systéme môže byť vykonávaný maximálne jeden proces. Vykonávaný proces môže byť po vypršaní prideleného času násilne prerušený a zaradený do frontu pripravených procesov. 
Ukončený proces je taký, ktorý vykonal všetky svoje inštrukcie a následne po vypršaní určitého času bude odstránený z pamäte. 

Základné časti operačného systému 

Jadro OS – je výkonná časť systému, ktorá je uložená v pamäti a beží ako rezidentný program (program pracujúci na pozadí). V prípade potreby sa inicializuje, vykonáva potrebné činnosti, alebo načíta do pamäte a spustí iné časti operačného systému. 

Interpreter príkazov, niekedy (v minulosti) tiež nazývaný Monitor zabezpečuje komunikáciu OS s používateľom prostredníctvom príkazov a správ a vhodného používateľského rozhrania. V starších operačných systémoch to bol príkazový riadok, alebo súbor s dávkovou úlohou. 

Ovládače (drivery) sú obslužné programové moduly zabezpečujúce obsluhu zariadení osobného počítača (prakticky všetky fyzické a virtuálne zariadenia) 

Moderné operačné systémy ponúkajú ďalšie programové prostriedky a služby, napr. 

· služobné programy pre diagnostiku, správu systému, konfiguráciu a ladenie systému, ... 

· služobné programy pre správu trvalých pamäťových zariadení, manipuláciu so súbormi uloženými na nich, pre kontrolu, opravu a optimalizáciu súborového systému 

· programy pre sieťovú komunikáciu a zabezpečenie (prenos súborov, správ, elektronickej pošty, prehliadač www stránok) 

· knižnice štandardných podprogramov používaných API kompatibilnými aplikáciami 

· kompilátor a linkovací program pre preklad používateľských programov a ich spájanie s knižnicami podprogramov 

· textový editor pre zobrazenie a úpravy textových súborov 

· emulátory iných systémov, alebo komunikačných prostriedkov 

· virtuálne stroje – fiktívne počítače v reálnom počítači 

· grafické používateľské prostredie a ďalšie 
